SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr.141.1.9/6-18-14/23

**2023. gada 1. martā plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti:**

**Raimonds Bergmanis**

**Edvīns Šnore**

**Jānis Skrastiņš**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Andrejs Vilks**

**Edmunds Zivtiņš**

**uzaicinātās personas:**

*uzaicinātās personas par 1. darba kārtības jautājumu*

* Valsts policijas priekšnieks **Armands Ruks**
* Drošības Nozares Kompāniju Asociācijas valdes priekšsēdētājs **Arnis Vērzemnieks**
* Drošības Nozares Kompāniju Asociācijas valdes priekšsēdētājs **Līga Batalauska**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Valsts policijas 2022. gada darbības rezultāti un prioritātes nākamajam gadam.**

**2. Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām.

**1. Valsts policijas 2022. gada darbības rezultāti un prioritātes nākamajam gadam.**

R.Bergmanis dod vārdu Valsts policijas priekšniekam.

A.Ruks demonstrē prezentāciju *(prezentācijas materiāls – protokola pielikumā)* un informē komisiju par VP paveikto, aktualitātēm un problēmām 2022. gadā.

Uzsver, ka pagājušais gads VP ir bijis izaicinājumu pilns. Sniedz salīdzinošu ieskatu galvenajos datos, kas raksturo VP darbu 2022. gadā; atzīmē, ka kopumā jāatzīst, ka dzīvojam drošā valstī.

- 755 000 apstrādātie zvani;

- 300 065 reģistrētie notikumi (salīdzinot ar 2021. gadu, iezīmējas 3,1% pieaugums, bet tie ir dažādu kategoriju notikumi);

- 30 377 uzsākti kriminālprocesi, par 4,4% vairāk nekā iepriekšējā gadā. Kopumā noziedzība samazinās;

- 11 167 atklāti kriminālprocesi (par 3% mazāk nekā iepriekšējā gadā).

Administratīvā pārkāpuma procesu skaits kopumā samazinājies.

Noziedzīgu nodarījumu (turpmāk – NN) skaits pieaudzis par 3,1%.

Informē par reģistrētajiem NN Valsts policijas darbā, kopskaitā 31 741, kas ir 93,8% no kopējā NN skaita valstī. Sniedz ieskatu par NN sadalījumu atkarībā no to smaguma (sevišķi smagi, smagi, mazāk smagi un kriminālpārkāpumi), raksturo tendences katrā grupā.

Sniedz salīdzinošu ieskatu par 2022. gadā uzsāktajiem un atklātajiem KP. Ir uzsākti 30 377 KP, bet atklāti – 11 167 KP. Raksturo KP uzsākšanas un atklāšanas statistiku atkarībā no kategorijām: sevišķi smagiem smagie, mazāk smagie, kriminālpārkāpumi; sniedz salīdzinājumu ar 2021. gadu. Lielāko masu no visiem izdarītajiem NN – 17 329 – veido NN pret īpašumu (neliels pieaugums); neliels pieaugums zādzībām un laupīšanām. Mērens samazinājums zādzībām no mājokļiem, tīšas mantas bojājumiem, automašīnu zādzībām, narkotiku lietām, nelegālajām akcīzes preču lietām.

Tālāk informē, ka aizdomās turētās personas pamatā ir vīrieši (87,3).

Turpinājis samazināties automašīnu zādzību skaits (287) salīdzinājumā ar 2021. gadu – iecienītākās auto markas bijušas "BMW", "Toyota", "Hyundai", kam seko “KIA”, “Lexus”, "VW" un "Audi". Policija atrod 57% no meklēšanā esošajām automašīnām. Zādzības veiktas, izmantojot GPS iekārtas potenciālo upuru izsekošanai. Jaunu automašīnu, kuras ir aprīkotas ar "bezatslēgas" sistēmām, zādzībām izmanto specializētas elektroniskās ierīces. 5 līdz 10 gadus vecu automašīnu zādzību izdarīšana veikta, izmantojot mehāniskus un elektroniskus speciāli noziedzīga nodarījuma īstenošanai izgatavotus vai pielāgotus rīkus.

2022. gadā reģistrēti 1088 noziedzīgi nodarījumi saistībā ar narkotisko/psihotropo vielu nelikumīgu apriti, izņemti 172 kilogrami kokaīna, 164 kilogrami izžāvētas marihuānas, 64 kilogrami nežāvētas marihuānas, deviņi kilogrami metamfetamīna, septiņi kilogrami "Ecstasy" grupas vielu. Visbiežāk izņemta izžāvēta marihuāna, psihotropie medikamenti, amfetamīns, jaunie sintētiskie opiāti.

Informē par VP aktīvo darbu noziedzīgi iegūtu līdzekļu legalizācijas apkarošanā un veiksmīgo sadarbību ar Finanšu izlūkošanas dienestu.

Raksturo vardarbības kopējo ainu Latvijā 2022. gadā. Sevišķi smago NN skaits ir samazinājies, bet neliels pieaugums vērojams smago NN izdarīšanā. Samazinājies kriminālpārkāpumu skaits. Raksturo arī situāciju saistībā ar pašnāvībām; pēdējo 5 gadu laikā to skaits ir samazinājies (2022. gadā. – 73). Pagājušajā gadā ir samazinājies arī slepkavību skaits, 97% ir atklātas. Akcentē, ka lielākā daļa (75%) slepkavību notiek mājokļos, pamatā tās ir sadzīviska rakstura (96%), alkohola, narkotiku lietošanas rezultātā. 2022. gadā reģistrētas 3 pasūtījuma slepkavības (izdevies atklāt sevišķi smagas, rezonansi izraisošas lietas (Bunkus/Bezzubovs/Vaļagins)).

Vēl informē par VP darbu personu pagaidu aizsardzībā pret vardarbību, nošķiršanas nosacījumu pārkāpšanas gadījumu samazinājumu Sniedz informāciju par situāciju ar dzimumnoziegumiem 2022. gadā, kā arī par reģistrētajiem NN un uzsāktajiem KP pret tikumību un dzimumneaizskaramību – diemžēl dzimumnoziegumu skaits ir liels un tas arvien pieaug. Pagājušajā gadā ir palielinājies nepilngadīgo personu veikto noziegumu skaits (570); pamatā tie ir mazāk smagie noziegumi. Informē par aktuālo saistībā ar NN interneta vidē, šeit ir vērojams samazinājums, bet VP atklāto noziegumu skaits ir palielinājies.

Tāpat informē par krāpšanas skaita būtisku samazinājumu VP preventīvi strādā pie “IWOL-2” projekta, lai varētu cilvēkus brīdināt par iespējamo krāpšanu. Tiek iesaistīti arī sadarbības partneri. Tiek strādāts arī ar bankām.

Saistībā ar karu Ukrainā ir pieaugušas dažādas naida izpausmes, bet policija īsteno veiksmīgu sadarbību ar Valsts drošības dienestu. Kopumā reģistrēti 214 NN, kas pēc sākotnējās informācijas varētu būt saistīti ar karadarbību Ukrainā vai kuros iesaistīti Ukrainas pilsoņi. Uzākti 202 kriminālprocesi. Pamatā tie (57%) ir mantiskie noziegumi.

Informē par VP darbību ar viltus ziņu un dezinformācijas izplatīšanas gadījumiem – informācija nodota NEPLP. Turpinājumā informē par CSN statistiku, problemātiku, kā arī raksturo letālo CSN iemeslus. Kopumā cietušo skaits samazinājies, tāpat arī letālo gadījumu skaits. Informē par saistībā ar drošību satiksmē pieņemto lēmumu skaitu un fiksēto pārkāpumu veidiem. Uzskata, ka VP preventīvais darbs šajā jomā ir efektīvs Uzsvars jāliek uz tehniskajiem līdzekļiem, to izmantošanu satiksmes un sabiedriskās kārtības uzraudzībā. Īpaši akcentē autovadītāju, kuri vada transportlīdzekli reibuma stāvoklī, problēmu, bet kopējā tendence tomēr ir mazāka.

Tālāk iepazīstina ar kriminālistikas statistiku.

Īsumā iezīmē situāciju ar VP personālsastāvu un iekšējās disciplīnas jautājumiem, kas uzlabojas. Ieskicē izglītības un budžeta aktualitātes. Nobeigumā iezīmē VP prioritārajiem pasākumiem piešķirto finansējumu.

Informē komisiju par VP prioritātēm 2023. gadam – tās būs tautsaimniecības interešu aizsardzība, smagās un organizētās noziedzības apkarošana, narkotisko un psihotropo vielu aprites izplatības apkarošana, tikumības un dzimumneaizskaramības aizsardzība, vides noziegumu apkarošana, cilvēktirdzniecības, naida noziegumu un vardarbīgo noziedzīgo nodarījumu novēršana un apkarošana.

**R.Bergmanis** aicina deputātus uzdot jautājumus.

*Notiek sēdes dalībnieku diskusija, kuras laikā deputāti atzinīgi vērtēja automašīnu zādzību skaita samazināšanos, arī letālo CSN skaita ievērojamo samazināšanos, kas skaidrojams ar sabiedrības tiesiskās apziņas izmaiņām un automašīnu drošības paaugstināšanos.*

*Daudz uzmanības tika veltīts arī policijas kapacitātes jautājumiem, kā arī ceļu satiksmes uzraudzībai veltītajiem resursiem – līdzekļu samazinājumam. Policijas priekšnieks norādīja, ka šajā jomā tiek īstenota sadarbība ar CSDD.*

*Tika uzdots jautājums par iecirkņu inspektoru atpazīstamību sabiedrībā, ko digitalizācijas rezultātā Valsts policija risina fleksibili un prevencijas grupu ietvaros (nav svarīgi, kurš tieši tas ir, bet, lai problēma tiktu atrisināta; ir doma strādāt pie institūta “kārtības sardze”).*

*Policijas priekšnieks noliedz nelojalitātes varbūtību personāla sastāvā.*

*Tika kritizēta negatīva tendence kriminalitātē – pieaug nepilngadīgo izdarītie noziedzīgie nodarījumi. Savukārt narkotisko NN skaits lai gan kopumā samazinās, taču tie transformējas uz interneta vidi (VP izveidota speciāla nodaļa IT vidē veiktajiem NN). Policija koncentrējas uz narkotiku izplatītāju apkarošanu, un izņemto vielu apjoms pieaug, darbs būtiski uzlabojies.*

*Komisijas priekšsēdētājs aktualizēja jautājumu par funkciju sadalījumu starp pašvaldības policiju un Valsts policiju, kā arī par ekspertīžu iestāžu plānoto apvienošanas ietekmi uz darba spējām. Būtisks ir vienotu kritēriju faktors, pašvaldības policijas spējas būtu ļoti saistāmas ar pašvaldības policijas darbiniekiem izvirzāmajām prasībām un viņiem deleģējamām funkcijām cilvēktiesību ierobežošanas aspektos. Ekspertīžu reforma pagaidām ir sarežģīts jautājums, no kuras nedrīkst ciest nedz izmeklēšanas ātrums, nedz kvalitāte, bet lēmums ir pieņemts un tas ir jārealizē, galvenais, lai attiecībā pret ekspertiem tiktu ievērots tiesiskās paļāvības princips un tiktu nodrošināta pēctecība.*

*Komisija pieņem informāciju zināšanai.*

**R.Bergmanis** pateicas A.Rukam par informāciju un novēl policijai veiksmi turpmākajā darbā. Pateicas visiem par dalību sēdē un slēdz sēdi.

Pielikumā: prezentācija uz 17 lp.

Sēde pabeigta plkst.11.55.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa